Prezentare

Parcul Natural Balta Mică a Brăilei (PN-BmB) este situat în Sud – Estul României și ocupă un segment de 62 de km din Cursul Inferior al Dunării, între podul rutier Giurgeni-Vadu Oii (km 237, pe Dunăre, în amonte) și municipiul Brăila (km 175 în aval).

PN-BmB este o Zonă umedă de importanță internațională declarată în iunie 2001 (ocupă pozitia 1074 pe lista Conventiei Ramsar) și din anul 2008 a primit statutul de Sit Natura 2000 atât ca Sit de importanță comunitară cât și ca Arie specială de protecție avifaunistică.

PN-BmB conservă pe o suprafață de 241 km2 ultimele complexe de ecosisteme acvatice și terestre în regim liber de inundație ce au rămas în urma îndiguirii bălților Brăilei și Ialomiței (fosta Deltă Interioară – 2.413 km2).

PN-BmB este format dintr-o salbă de 7 ostroave dunărene mari (cu suprafețe între 242 ha – ostrovul Harapu si 9.727 ha – ostrovul Insula Mică a Brăilei), separate de 7 brațe ale Dunării (hărțile 1 și 2 de la finalul broșurii) ce totalizează o lungime de 149 km curs de apă. Cele 7 ostroave mari sunt formate din 4.466 ha habitate acvatice (grupate în 52 de lacuri interioare cu suprafețe ce variază între 11 ha și 322 ha) și 10.709 ha habitate terestre.